b"\n_START_ARTICLE_\nRuca (casa)\n_START_PARAGRAPH_\nRuca \xc3\xa9s l'habitatge tradicional dels maputxes, un poble que habita Xile i a l'Argentina. Les 'rucas' s\xc3\xb3n habitatges de grans dimensions, amb superf\xc3\xadcies que varien entre els 120 i 240 metres quadrats. Les parets es fan de tova, de taulons o de canya colig\xc3\xbce. Es reforcen per dins amb pals de fusta i s'entapissen amb boga (Quincha). El sostre \xc3\xa9s de joncs o d'algun tipus de palla. Normalment no tenen finestres. Es dissenyen amb l'entrada cap a l'est, ja que \xc3\xa9s per on surt el sol, i en la cosmologia maputxe el territori darrere dels Andes o Pwelmapu (terra de l'est) t\xc3\xa9 rellev\xc3\xa0ncia espiritual. El k\xc3\xbctralwe o fogonet era un element de gran import\xc3\xa0ncia, ja que podia il\xc2\xb7luminar, proporcionar escalfor, i ser utilitzat per cuinar. Cremava constantment al centre de la llar, i a m\xc3\xa9s, segons la tradici\xc3\xb3, hi resideix el Ngen-k\xc3\xbctral (esperit del foc). El fum s'evacuava a trav\xc3\xa9s d'un forat situat al sostre.\n_START_SECTION_\nConstrucci\xc3\xb3\n_START_PARAGRAPH_\nAntigament, quan alg\xc3\xba volia construir la seva ruca, li demanava perm\xc3\xads a l'esperit Ngen-mapu per establir-se al lloc, i havia d'avisar a un cap per tal que inform\xc3\xa9s a la resta de la comunitat. Aix\xc3\xad, el futur propietari de la ruca havia de cercar els elements per a la construcci\xc3\xb3, mentre que la comunitat, juntament amb ell, treballaven construint la ruca, realitzant un treball comunitari anomenat rukatun o rukan. Quan s'acabava de construir, es celebrava amb un \xc3\xa0pat compartit amb els col\xc2\xb7laboradors i es ballava amb m\xc3\xa0scares de fusta."